
בס"ד

בס"ד
פרשת שופטים, תשפ"ו, מספר 1681

יתרו

ענווה ואהבת הבריות: תכונות נדרשות משופט

מנחם (מריו) קליין
פרשתנו נפתחת בציווי: "שֹׁפְטִים וְשֹׁטְרִים תִּתֶּן לְךָ בְּכָל שְׁעָרֶיךָ אֲשֶׁר ה' א-לוהיךָ נֹתֵן לְךָ לִשְׁבָטֶיךָ וְשָׁפְטוּ אֶת הָעָם מִשְׁפַּט צֶדֶק" (דב' טז:יח).

את תכונות השופטים הראויות כבר למדנו מעצתו של יתרו (שמ' יח:כא): "אַנְשֵׁי חַיִל יִרְאֵי 
אֱ-לֹהִים אַנְשֵׁי אֱמֶת שֹׂנְאֵי בָצַע", וכן מדברי משה רבנו בפתח חומש דברים (א:יג): "אֲנָשִׁים חֲכָמִים וּנְבֹנִים וִידֻעִים לְשִׁבְטֵיכֶם".

הרמב"ם בחיבורו "משנה תורה" (הלכות סנהדרין ב, ז) מזקק את תכונות היסוד הנדרשות מכל שופט, ומונה שבע תכונות: חכמה, ענווה, יראה, שנאת ממון, אהבת האמת, אהבת הבריות, ושיהיו בעלי שם טוב.

מהיכן שואב הרמב"ם את הדרישה למידות ה"ענווה" ו"אהבת הבריות"? לא ראינו זאת במקרא לעיל; לא בדברי יתרו ולא בדברי משה. זאת ועוד, נשאלת השאלה, מהי הדרך להשגת "משפט צדק", ומהו תוכנו המעשי? איך בורא עולם מצווה את השופטים מבלי להסביר את תוכן הציווי?

כדי להשיב על תהיות אלו, עלינו לחזור לספר בראשית, שבו מופיעה לראשונה המילה "שופט" בתנ"ך, בעת שאברהם אבינו פונה לקב"ה במה שנראה כהתרסה קשה: "הֲשֹׁפֵט כָּל-הָאָרֶץ לֹא יַעֲשֶׂה מִשְׁפָּט"? (בר' יח:כה).

הדברים נאמרו על רקע "גזר הדין" שיצא מלפני בורא עולם להחריב את ערי סדום ועמורה, כיוון ש"זַעֲקַת סְדֹם וַעֲמֹרָה כִּי רָבָּה וְחַטָּאתָם כִּי כָבְדָה מְאֹד" (שם:כ). החלטה זו התקבלה, כביכול, רק לאחר עריכת "ביקור במקום", כפי שמעיד הכתוב: "אֵרְדָה נָּא וְאֶרְאֶה הַכְּצַעֲקָתָהּ הַבָּאָה אֵלַי..." (שם:כא). אברהם אינו משלים עם הגזירה, כיוון שהוא רואה בה מעין "ענישה קולקטיבית" שאינה לגיטימית: "חָלִלָה לְּךָ מֵעֲשֹׂת כַּדָּבָר הַזֶּה לְהָמִית צַדִּיק עִם רָשָׁע וְהָיָה כַצַּדִּיק כָּרָשָׁע חָלִלָה לָּךְ..." (שם:כה). הוא מגיש מייד מעין "עתירה לעיכוב ביצוע גזר הדין", וכלשונו: 

וַיִּגַּשׁ אַבְרָהָם וַיֹּאמַר הַאַף תִּסְפֶּה צַדִּיק עִם רָשָׁע אוּלַי יֵשׁ חֲמִשִּׁים צַדִּיקִם בְּתוֹךְ הָעִיר הַאַף תִּסְפֶּה וְלֹא תִשָּׂא לַמָּקוֹם לְמَעַן חֲמִשִּׁים הַצַּדִּיקִם אֲשֶׁר בְּקִרְבָּהּ (שם:כג-כד)?

בורא עולם חותם "כמבוקש" על בקשת הסנגור הראשון (הפועל כאן בבחינת "פרו-בונו"!) בהיסטוריה: "וַיֹּאמֶר ה', אִם אֶמְצָא בִסְדֹם חֲמִשִּׁים צַדִּיקִם בְּתוֹךְ הָעִיר וְנָשָׂאתִי לְכָל הַמָּקוֹם בַּעֲבוּרָם" (שם:כו).

אך להפתעתנו, הסנגור המלומד אינו מסתפק בכך. מיד עם קבלת ההחלטה, הוא פותח בסדרה של "בקשות לעיון חוזר". ממבט ראשון, הדיאלוג הנוצר בין הקב"ה לאברהם נראה תמוה, כמעט כמו משא ומתן מסחרי. ראשית, אברהם אבינו מוריד את הרף למספר ארבעים וחמישה: "אוּלַי יַחְסְרוּן חֲמִשִּׁים הַצַּדִּיקִם חֲמִשָּׁה הֲתַשְׁחִית בַּחֲמִשָּׁה אֶת כָּל הָעִיר" (בר' יח:כ), וזוכה למענה: "וַיֹּאמֶר לֹא אַשְׁחִית אִם אֶמְצָא שָׁם אַרְבָּעִים וַחֲמִשָּׁה" (שם:כח).

בהמשך, מוריד הסניגור את הרף למספר ארבעים: "וַיֹּסֶף עוֹד לְדַבֵּר אֵלָיו וַיֹּאמַר אוּלַי יִמָּצְאוּן שָׁם אַרְבָּעִים" (שם:כט), וגם לבקשה זו מתקבלת הסכמה: "וַיֹּאמֶר לֹא אֶעֱשֶׂה בַּעֲבוּר הָאַרְבָּעִים" (שם:כט). אברהם אבינו ממשיך בטיעוניו ומגיש בקשה נוספת המפחיתה את היעד לשלושים: "וַיֹּאמֶר אַל נָא יִחַר לַאדֹנָי וַאֲדבֵּרָה אוּלַי יִמָּצְאוּן שָׁם שְׁלֹשִׁים", ונענה: "וַיֹּאמֶר לֹא אֶעֱשֶׂה אִם אֶמְצָא שָׁם שְׁלֹשִׁים" (שם:ל). אברהם ממשיך ומגיש בקשה נוספת: "וַיֹּאמֶר 

* ד"ר מנחם קליין שופט בכיר בבית משפט השלום בתל אביב-יפו. דוקטור למשפטים (Ph.D) מטעם אוניברסיטת תל אביב, מרצה בפקולטה למשפטים ובמחלקה למדעי המדינה באוניברסיטת בר-אילן.
הִנֵּה נָא הוֹאַלְתִּי לְדַבֵּר אֶל ה' אוּלַי יִמָּצְאוּן שָׁם עֶשְׂרִים", וזוכה למענה המיוחל: "וַיֹּאמֶר לֹא אַשְׁחִית בַּעֲבוּר הָעֶשְׂרִים" (שם:לא). בשלב האחרון הוא מפגיע: "וַיֹּאמֶר אַל נָא יִחַר לַה' וַאֲדַבְּרָה אַךְ הַפַּעַם אוּלַי יִמָּצְאוּן שָׁם עֲשָׂרָה", וההחלטה מתעדכנת שוב: "וַיֹּאמֶר לֹא אַשְׁחִית בַּעֲבוּר הָעֲשָׂרָה" (שם:לב).

סופה של סדום ידוע; אפילו צדיק אחד לא נמצא, והעיר כולה נהפכה (למעט לוט ומשפחתו הקרובה). נוכח תוצאה זו, מתעוררת השאלה: מה פשרה של הדינמיקה המשפטית הממושכת הזו? מדוע מצאה התורה לנכון להאריך בתיאור משא ומתן שתוצאתו המעשית הייתה ידועה מראש? מדוע לא גילה הקב"ה לאברהם כבר בתחילה כי אין בעיר צדיקים, ובכך היה חוסך מילים רבות ללא תכלית?

מפרשי התורה הקלאסיים שמים את הדגש על התנהגותו של אברהם, בבחינת "מעשה אבות סימן לבנים". דהיינו, אנו צאצאי אברהם חייבים ללמוד ממנו את תעוזת המצפון ואת מידת החסד, המניעות אותנו להגן על הזולת ולבקש עליו רחמים, אף אם מדובר ברשעים גמורים.

לעניות דעתי, פרשה זו מהווה שיעור מופת המופנה בראש ובראשונה כלפי שופטי ישראל בכל הדורות. דרכה אנו למדים כיצד עלינו לנהוג באולמות המשפט בעת שאנו דנים את הציבור, ומהי משמעותו העמוקה של "משפט צדק" במבט א-לוהי. מתוך התנהלותו של הקב"ה כ"השופט הראשון בתנ"ך", ניתן לזקק ארבעה יסודות דיוניים חיוניים:

1. הימנעות מפורמליזם יתר: חיפוש האמת והצדק המהותי קודמים לפרוצדורה. הקב"ה אינו מציב בפני אברהם משוכות פרוצדורליות; הוא אינו שואל היכן ייפוי הכוח של אנשי סדום, ולא בודק האם יש לו "זכות עמידה" (שהרי אברהם כלל אינו תושב המקום). הדיון מתקיים לגופו של עניין.
2. אורך רוח כלפי בעלי הדין: יש לנהוג בסבלנות ובעדינות כלפי המגישים אפילו בקשות מרובות. בורא עולם יכול היה, כביכול, להביע מורת רוח מהטקטיקה הדיונית שנקט אברהם, ולנזוף בו כבר בבקשה השלישית: "מדוע אינך מבקש מייד שלושים? למה להלאות בבקשות נפרדות על חמישים, ארבעים וחמישה וארבעים? הרי זה בזבוז זמן שיפוטי יקר!". אך שופט כל הארץ אינו נוהג כך, וממנו עלינו ללמוד.
3. פתיחות לשינוי והערכה מחדש: על השופט לשמור על גמישות מחשבתית ולהיות מוכן לעיין מחדש בהחלטותיו ולתקנן במידת הצורך. זהו בדיוק המודל שמציג הקב"ה, אשר נעתר פעם אחר פעם – חמש פעמים ברצף – לעדכן את החלטתו המקורית.

.4 מידת הענווה השיפוטית: אסור לשופט להתבצר בעמדה לפיה הוא יודע הכול טוב מכולם. נדרשת ענווה יתרה כדי להקשיב בלב פתוח לטיעוני עורכי הדין ובעלי הדין עצמם. הקב"ה יכול היה "לדחות את טיעוני הסניגור על הסף" בנימוק המובן מאליו: "אני בראתי את העולם ואני יודע את עומק רשעותם; מי אתה, בשר ודם, כי תתווכח עם החלטותיי?". אך בורא עולם בוחר להקשיב, לעיין בכל טענה וטענה בכובד ראש, ולשנות את החלטותיו בהתאם.

בכך נמסר מסר נצחי לשופטי ישראל: עליהם לנהוג בענווה, בסבלנות, בסובלנות, ללא יוהרה ומתוך כבוד עמוק למתדיינים בפניהם. אולי דווקא מתקדים מקראי זה דלה הרמב"ם את המידות "ענווה" ו"אהבת הבריות" שאינן מופיעות במפורש בדברי יתרו או משה.

ייתכן שבזאת טמונה תפילתנו: "הָשִׁיבָה שׁוֹפְטֵינוּ כְּבָרִאשׁוֹנָה" (יש' א:כו) – כראשון השופטים בתנ"ך.
דף שבועי, גיליון 1681, פרשת שופטים, תשפ"ו
הדף השבועי מופץ בסיוע קרן הנשיא

לתורה ולמדע, ומופיע גם באתר המידע של אוניברסיטת בר-אילן בכתובת:

http://www1.biu.ac.il/parasha2
כתובת דוא"ל של הדף: dafshv@mail.biu.ac.il
ניתן לפנות לכתובת זו ולקבל את הדף מדי שבוע בדוא"ל. 

 הדף השבועי - אוניברסיטת בר אילן
יש לשמור על קדושת העלון
עורך: ד"ר צבי שמעון 

